text: ডিসেম্বরে অস্ট্রেলিয়া সফরে যাচ্ছেন বিরাটরা, কোয়ারেন্টাইন পিরিয়ড কমানোর অনুরোধ সৌরভের - TheWall
  দ্য ওয়াল ব্যুরো: করোনা সংক্রমণের জেরে মার্চ মাস থেকে বন্ধ ক্রিকেট। এতদিন বন্ধ থাকার পরে সদ্য ইংল্যান্ড ও ওয়েস্ট ইন্ডিজের মধ্যে টেস্ট সিরিজ দিয়ে ক্রিকেট শুরু হয়েছে ঠিকই, কিন্তু ভারতের খেলা দেখার জন্য এখনও বেশ কিছুদিনের অপেক্ষা। বিরাটদের প্রথম সিরিজ হতে চলেছে ডিসেম্বর মাসে অস্ট্রেলিয়া সফর। এই কথা জানালেন বিসিসিআই প্রেসিডেন্ট সৌরভ গঙ্গোপাধ্যায় নিজেই। সেইসঙ্গে কোয়ারেন্টাইন পিরিয়ড কমানোর অনুরোধ করেছেন তিনি।
  সম্প্রতি একটি সংবাদমাধ্যমকে দেওয়া সাক্ষাৎকারে সৌরভ বলেন, "হ্যাঁ, আমরা এই ট্যুরে যাচ্ছি। ডিসেম্বরে আমরা অস্ট্রেলিয়া যাব। আমরা আশা করছি কোয়ারেন্টাইনে থাকার দিন যাতে কিছুটা কমে। কারণ আমরা চাই না ক্রিকেটাররা অতদূর গিয়ে দু'সপ্তাহ হোটেলের ঘরে বসে থাকুক। এটা খুবই হতাশার ঘটনা।"
  অস্ট্রেলিয়ায় সংক্রমণ কম থাকাতেই এই কথা বিসিসিআই ভাবছে বলে জানিয়েছেন দাদা। তিনি বলেন, "আমরা জানি অস্ট্রেলিয়া ও নিউজিল্যান্ডে এই সময় সংক্রমণ ভাল অবস্থায় আচ্ছে। কেবল মেলবোর্নে আক্রান্ত কিছুটা বেশি। তাই আমরা আসা করছি সেখানে গিয়ে কোয়ারেন্টাইন পিরিয়ড কিছুটা কম হবে। আমরা ক্রিকেট অস্ট্রেলিয়াকে সেকথা জানিয়েছি। আশা করছি সেখানে গিয়ে তাড়াতাড়ি আমরা মাঠে নামতে পারব।"
  এখনও পর্যন্ত অস্ট্রেলিয়াকে করোনা আক্রান্তের সংখ্যা ৯ হাজার। আড়াই কোটি জনসংখ্যার এই দেশে মাত্র ১০৬ জনের মৃত্যু হয়েছে।
  অস্ট্রেলিয়াতে চার টেস্ট ম্যাচের সিরিজ খেলতে যাওয়ার কথা আগে থেকেই ছিল বিরাটদের। এর আগের সফরে ভারত ২-১ ব্যবধানে অস্ট্রেলিয়াকে হারিয়ে সিরিজ জেতে। প্রথম এশীয় দেশ হিসেবে এই কৃতিত্ব ছিল বিরাটদের। তাই এই সিরিজ খুবই কঠিন হতে চলেছে বলে জানিয়েছেন সৌরভ। তিনি বলেন, "এই সিরিজ কঠিন হবে। দু'বছর আগে যা হয়েছিল তা হবে না। কারণ এই অস্ট্রেলিয়া দল অনেক বেশি শক্তিশালী। অবশ্য আমাদের দলও যথেষ্ট শক্তিশালী। আমাদের ব্যাটিং, বোলিং দুটোই ভাল। তবে আমাদের ভাল ব্যাট করতে হবে। বিদেশে ব্যাট ভাল করলে তবেই ম্যাচ জেতা যায়। অতীতেও আমরা তাই দেখেছি।"
  বিরাটের নেতৃত্বের উপর তাঁর ভরসা রয়েছে বলেই জানিয়েছেন মহারাজ। তিনি বলেন, "বিরাট বলেই ওর উপর সবার এত প্রত্যাশা। যখন বিরাট মাঠে নামে সবাই ওর কাছে, ওর দলের কাছে ভাল কিছু আশা করে। তাই এই প্রত্যাশা পূরণ করতে হবে বিরাটকে। আশা করছি এই সিরিজ ওর অধিনায়কত্বে এক মাইলস্টোনে পরিণত হবে।"
  সেপ্টেম্বর-অক্টোবর মাসে অবশ্য আইপিএল করার চেষ্টা চালাচ্ছে বিসিসিআই। এশিয়া কাপ বাতিল হয়ে গিয়েছে। টি ২০ বিশ্বকাপ বাতিল হয়ে গেলে আইপিএল হওয়ার সুযোগ অনেকটাই বেশি। তাহলে হয়তো অস্ট্রেলিয়া সিরিজের আগেই মাঠে একবার দেখা যাবে বিরাটদের।